Jokinen – Hevosmaa tanssivat tuplakultaa
Hyvinkään tanssiurheiluseura Parketin pari Tapio Jokinen ja Laura Hevosmaa olivat oivassa vedossa Hämeenlinnan tanssikisoissa. Pari voitti nuoriso C –luokassa sekä vakiot että latinalaistanssit.
Vakioissa pari voitti selkeästi kaikki viisi tanssia. Latinalaisissa kilpailu meni täpärämmäksi, kun Tapio ja Laura saivat tiukan haastajan Kauhajoen Henri Heikkilästä ja Jessica Killistä. Parkettilaiset voittivat kolme tanssia viidestä ja kulta tuli lopulta yhden sijalukupisteen erolla kauhajokelaisiin.
- Kilpailu oli todella rankka edellisen viikon sairastelun jälkeen, Laura kertoo. Pari on kuitenkin kehittänyt tanssinsa jo selvästi nykyistä taitoluokkaa varmemmalle tasolle, joten pienet terveysongelmat eivät menoa vaivaa. Voitosta voittoon kulkeneen parin kilpailukausi taitaa kuitenkin loppua täpärästi ennen nousua korkeammalle taitotasolle.
Myös muut parkettilaisparit tekivät hienot suoritukset, mutta palkintopalli jäi täpärästi saavuttamatta. Nuoriso D –luokassa Lari Aitamurto ja Wilma Id tanssivat neljänneksi. Parin paras tanssi oli tango, jossa he sijoittuivat kakkoseksi.
Myös Anton Rantamäki ja Sinja Sarasto sijoittuivat neljänneksi lapsi 1E –luokassa. Antonin ja Sinjan suoritus oli todella tasainen; he sijoittuivat neljänneksi kaikissa kuudessa tanssissa.
Juniori 1E –luokassa Erno Sutinen ja Johanna Kuitto raivasivat hienosti tiensä finaaliin, jossa sijoittuivat kuudenneksi. Kilpailu oli todella tasaista, kun viidenneksi ja kuudenneksi sijoittuneet parit saivat samat sijalukupisteet.
Semifinaalipaikan tanssivat itselleen Tuomas Hakamäki ja Julia Kosonen lapsi 2E –luokassa sekä Niko Uosukainen ja Anni Paakkinen yleisen C-luokan latinalaistansseissa. Molemmat olivat hyvin lähellä finaalipaikkaa, mutta vastus oli tällä kerralla liian kova.
Tapio Jokinen – Laura Hevosmaa nuoriso C:ssä tuplakulta
Lari Aitamurto –Wilma Id nuoriso D:ssä 4. sija
Anton Rantamäki – Sinja Sarasto lapsi 1E:ssä 4. sija
Erno Sutinen – Johanna Kuitto juniori 1E:ssä 6. sija
Tuomas Hakamäki – Julia Kosonen lapsi 2E:ssä semifinaaliin
Niko Uosukainen – Anni Paakkinen yleisen C:n lattareissa semifinaalissa